Проект!

З А К О Н
за изменение и допълнение на Закона за политическите партии
Обн. ДВ. бр.28 от 1 Април 2005г., изм. ДВ. бр.102 от 20 Декември 2005г., изм. ДВ. бр.17 от 24 Февруари 2006г., изм. ДВ. бр.73 от 5 Септември 2006г., изм. ДВ. бр.59 от 20 Юли 2007г., изм. ДВ. бр.78 от 28 Септември 2007г.

§ 1. 	В чл. 23 се правят следните изменения:

1.	В ал. 1, т. 4 се отменя.
2.	Ал. 2 се изменя, както следва:

„(2) Дарението от едно физическо лица за една календарна година не може да надхвърля 100 лв.”

3.	В ал. 4 изразът „и по ал. 2”отпада.
4.	В ал. 5 изразът „и 2” отпада.

§ 2. Чл. 24 се изменя така:

„Чл. 24. Политическите партии не могат да получават:
1. анонимни дарения;
2. средства от търговци по смисъла на Търговския закон, от кооперации и от други юридически лица;
3. средства от религиозни институции или от юридически лица с нестопанска цел;
4. средства от чужди правителства или от чуждестранни държавни предприятия, чуждестранни търговски дружества или чуждестранни организации с идеална цел.”

§ 3. В чл. 27, ал. 1 изразът „2 на сто” се заменя с „5 на сто”.

§ 4. Създава се нов чл.28а, както следва:

„Чл. 28а. Политическите партии използват единна банкова сметка за всички свои приходи и разходи.

§ 5. Заглавието на Глава четвърта „ФИНАНСОВ КОНТРОЛ” се променя на „ПУБЛИЧНОСТ И ФИНАНСОВ КОНТРОЛ”

§ 6. Създава се нов чл. 32а, както следва:

„Чл. 32а. (1)  Политическите партии декларират пред Сметната палата притежаваните от тях моторни превозни средства и  недвижимото имущество, което е тяхна собственост или ползват под наем в срок от 14 дни от придобиването, съответно от сключването на договор за наем.
(2) Сметната палата вписва в публичен регистър, достъпен и чрез Интернет, следните данни за всяка политическа партия:
1. вид и стойност на придобиване на моторните превозни средства, които са собственост на политическата партия;
2. местонахождение, размер и предназначение на притежаваното от политическата партия недвижимо имущество и стойността на неговото придобиване;
3. местонахождение и площ на ползваното под наем недвижимо имущество, както и наемната цена.
(3) Сметната палата утвърждава образец за декларация по ал. 1”.

§ 7. В чл. 34 се правят следните изменения:

	1. Ал. 4 се изменя така:
„(4) До 31 март всяка година политическите партии представят на Сметната палата заверения финансов отчет на хартиен и електронен носител. Към него се прилага декларация по образец, в която се съдържа списък на физическите лица, направили дарения, вида, размера, стойността и целта на даренията.”

2. В ал. 5 изречението „Декларация по ал. 4 подават и юридическите лица с нестопанска цел, направили дарение в полза на политическа партия” се заличава.

§ 8. В чл. 35, ал. 2 изразът „както и списък на юридическите лица с нестопанска цел, неподали в срок декларацията си по чл. 34, ал. 5” се заличава.

§ 9. В чл. 37 се правят следните изменения:

1. Досегашният текст става ал. 1.
2. Създава се нова ал. 2:
„(2) Сметната палата отказва да издаде удостоверение по ал. 1, когато e констатирала, че политическата партия е получавала средства в нарушение на забраните по чл. 24 от този закон.” 

§ 10. Създава се нов чл. 37а:

„Чл. 37а. (1) Ежегодно в срок до 31 март на текущата година политическите партии публикуват финансовите си отчети за предходната година в един национален ежедневник.
(2) В срок до един месец след произвеждане на избори политическите партии публикуват в един национален ежедневник финансовите си отчети за средствата, разходвани за участие в съответния вид избори.”

§ 11. В чл. 40, ал. 1 се създава нова т. 4, както следва:

„4. е получила повторен отказ от Сметната палата за издаване на удостоверение по чл. 37, ал. 2 от този закон.”

§ 12. В § 1 от Допълнителните разпоредби т. 3 и 6 се отменят.

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 1. (1) Политическите партии внасят декларация по чл. 32а за наличното недвижимо имущество, което е тяхна собственост или ползват под наем, както и за притежаваните моторни превозни средства в срок от един месец от влизане на този закон в сила.
(2) Публичният регистър по чл. 32а, ал. 2 се създава от Сметната палата в срок от три месеца, а достъпът до него чрез Интернет се осигурява в срок от шест месеца от влизането на този закон в сила

§ 2. В чл. 40 от Закона за местните избори се създава нова ал. 3, както следва:

„(3) Не се регистрират за участие в изборите за съветници и кметове политически партии, които в последните избори за народни представители са получили по-малко от 0,5 процентa от гласовете при самостоятелно участие или по-малко от 1 процент, ако са участвали в коалиция.”

М О Т И В И

към проект на Закон за изменение и допълнение на 
Закона за политическите партии

По инициатива на НДСВ през последните години бяха осъществени редица реформи, насочени към разширяване на прозрачността в дейността на политическите партии и тяхното финансиране. Въпреки това, ставаме свидетели на негативни тенденции, като например: нарастваща зависимост на партиите от корпоративно финансиране, случаи на неспазване правилата за финансиране на предизборните кампании; създаване на фирмени партии, които защитават теснокорпоративни интереси.

Целта на този законопроект е да бъдат усъвършенствани правилата за финансиране на партиите и да се разшири публичността на партийните финанси и контролът върху тях. 

По-важното от предлаганите изменения:

•	Партиите трябва да се финансират изцяло от държавния бюджет. Държавната субсидия трябва да стане най-малко 5 % от минималната работна заплата за всеки получен глас. 
•	Пълна забрана за получаване на дарения от търговци, фирми и други юридически лица. Даренията от физически лица трябва да се ограничат до максимум 100 лв.
•	Отмяна на т.нар. „фондонабиращи мероприятия”. 
•	Партиите, за които Сметната палата установи, че нарушават системно правилата за финансиране да не бъдат допускани до участие в избори  и даже да бъдат закривани.
•	Създаване на публичен регистър при Сметната палата на недвижимото имущество на партиите, ползваните от тях помещения под наем и притежаваните моторни превозни средства.

Като част от необходимите реформи, НДСВ смята, че трябва да бъдат обсъдени и някои мерки срещу опитите за купуване на общинската власт от сенчестата икономика и местните олигархии чрез „спонтанно” създаване на местни „бизнес-партии” или буквално купуване на фантомни партийни регистрации. В таци насока, в законопроекта се предлага до участие в местни избори да бъдат допускани само партии с доказано национално присъствие. Единственият обективен критерий за това, според нас, е постигането на определен резултат в националните парламентарни избори.

	В Н О С И Т Е Л И :	Марина Дикова
					Пламен Моллов
					Олимпи Кътев
					Иван Матеев
					Христина Христова
					Яни Янев